Wir der schūlts und râtt der statt Berne enbieten dem schūltn, rât und burgern ze Thuͦn
unser fruntlich grus und alles guot, lieben getrûwen. Wir habent angesechen und be-
trachtet solich gemein offenn clagred, so denn von from̄en lûten wider in unser
statt und ouch in allen unsern landen und gebieten ußgangen sint und noch huet
by tag geredt werdent, das uns und aller erberkeit billichen ze bedenckende
und widerstand darunder ze gebenne ist, wa und an welichen enden offenn
ebruch und semlich suntlich leben von elichen lûten beide, mannen und
wyben, volfûrt und gebrucht werden, sölichs ab ze tuͦnde. Des almechtigen
Gottes zorn ze vermidende, unser armen menschen und lûten in disem zitt
wonende geluck und heill uff ertrich und zuͦfersicht ewiger behaltnuesßer ze
fuerdrend, wir daran sin und darzuͦ tun wellent, söllichs gewendet
werdend. Hievon so ist unser ernstlich meynung und gebieten ûch allen
und dir Schultn in besonderheit, in crafft diß brieffs, das ir daran wellent sin
und darzuͦ von unsers heissens und gebottes wegen uch sovil arbeiten und
bruchen, semlich offen ebruch und auch wa und an welhen enden zwo
personen offennlichen in suntlichem leben wider die gebott Gottes und
der gesatzt der heiligen kilchen by einander frevenlichen, also sitzent und
fundent ze widerstän und ze werren und die von eynander ze wisen.
Ouch daby solich gross Gottes und siner hochgelopten muͦter magten
Marien und allerheiligen übel swerrere under standent und furnâment ze
sträffen mit einer buß, ir darauff setzen sollent als vo denn dez nach ge-
legenheit ûwer statt oder lantschafft komlichkeit, bedenckent guͦt, sin
dadurch Gottes ere volbracht und unser zittlich leben gebessert môge
werden. Haran erzoigent ire Got dem almechtigen sunder wolgefallen,
uns und uch groß verdienen ewiger selichkeit, denn wir ouch sölichs
tuͦn und an allen enden in unsern landen schaffen wellen volbrâcht
werden. Wir gebieten dir auch, Schulte, innsunders ob jemand sölich
unser gebott nit halten welte, uns den furderlich fur zegeben, wellen
wie furer darzuͦ tuͦn, dz billich und ze volbringende ist. Datum uff
cinstag vor dem balmtag anno etc. LXIm°.